**Verejný návrh na uzatvorenie zmluvy: Zmluva o zabezpečení služby platobného systému prostredníctvom mobilnej aplikácie pre úhradu dočasného parkovania**

HLAVNÉ MESTO SLOVENSKEJ REPUBLIKY BRATISLAVA

v y h l a s u j e

Verejný návrh na uzatvorenie zmluvy o zabezpečení služby platobného systému prostredníctvom mobilnej aplikácie pre úhradu dočasného parkovania

podľa § 276 zákona č. 513/1991 Zb. Obchodný zákonník

.......................................................................

primátor hlavného mesta SR Bratislavy

V Bratislave dňa 20. apríla 2022

**I. Základné informácie**

**Objednávateľ**

Názov: Hlavné mesto Slovenskej republiky Bratislava

Sídlo: Primaciálne námestie 1, 814 99 Bratislava

IČO: 00 603 481

DIČ: 2020372596

Bankové spojenie: Československá obchodná banka, a.s.

Číslo účtu v tvare IBAN: SK28 7500 0000 0000 2582 8023

Zastúpený: Ing. arch Matúš Vallo, primátor

**II. Predmet verejného návrhu na uzatvorenie zmluvy**

Hlavné mesto Slovenskej republiky Bratislava (ďalej len ako „**hlavné mesto**“ alebo „**objednávateľ**“) v zmysle Všeobecne záväzného nariadenia hlavného mesta Slovenskej republiky Bratislavy č. 10/2021 o dočasnom parkovaní motorových vozidiel (ďalej len ako „**VZN**“) spustilo reguláciu statickej dopravy na miestnych komunikáciách hlavného mesta od októbra 2021. Od tohto dátumu boli spustené prvé parkovacie zóny (ďalej len ako „**zóna**“), ich presný zoznam je dostupný na webovom sídle [www.paas.sk](http://www.paas.sk).

Hlavné mesto, ako jedného zo spôsobov úhrady parkovného, otvára trh krátkodobého parkovania prostredníctvom obchodných priestorov tretích osôb nachádzajúcich sa v regulovanej zóne týmto verejným návrhom zmluvy (podľa § 276 a nasl. zákona č. 513/1991 Zb. Obchodný zákonník v znení neskorších predpisov), ktorým poskytne 40 kusov terminálov. Zmluva o spolupráci pre úhradu dočasného parkovania spolu so všetkými prílohami (ďalej len ako „**zmluva**“) je prílohou tohto verejného návrhu.

Hlavné mesto sa verejným návrhom na uzavretie zmluvy zaväzuje uzavrieť zmluvu s každým poskytovateľom, ktorý o to v lehote na prijatie verejného návrhu prejaví záujem (ďalej len ako „**poskytovateľ**“), pričom platí, že verejný návrh na uzavretie zmluvy je limitovaný počtom kusov terminálov poskytnutých hlavným mestom a hlavné mesto uplatňuje zásadu priority.

**Dátum vyhlásenia: 1. mája 2022**

**Dátum uzavretia výzvy: 30. novembra 2022**

**III. Spôsob prijatia verejného návrhu na uzatvorenie zmluvy**

Za účelom uzavretia zmluvy poskytovateľ doručí podpísanú zmluvu so všetkými prílohami v listinnej podobe na učenú adresu doručenia zmluvy. V prípade, ak je osoba konajúca za poskytovateľa pri uzavretí zmluvy odlišná od osoby, ktorá je štatutárnym orgánom poskytovateľa, táto osoba musí byť splnomocnená na prijatie takého záväzku, akým je tento verejný návrh na uzatvorenie zmluvy a súčasťou predloženej podpísanej zmluvy musí byť aj splnomocnenie pre konajúcu osobu s úradne osvedčeným podpisom poskytovateľa ako splnomocniteľa. Poskytovateľ parafuje každú stranu zmluvy.

**Adresa pre doručenie podpísanej zmluvy:**

Poštová adresa: Magistrát hlavného mesta SR Bratislavy

Oddelenie parkovania

Primaciálne nám. 1

814 99 Bratislava

Poskytovateľ vyjadruje vôľu prijať tento verejný návrh na uzatvorenie zmluvy riadnym a včasným doručením podpísanej zmluvy v štyroch vyhotoveniach vo forme určenej v tomto verejnom návrhu.

Zmluva je doručená v určenej forme, ak je doručená na určenú adresu doručenia v písomnej forme a obsahuje všetky prílohy. Za písomnú formu sa považuje doručenie zmluvy v listinnej (tlačenej) forme.

Zmluva sa považuje za riadne doručenú, ak je doručená v určenej forme a spôsobom vrátane všetkých príloh v znení, ktoré tvorí prílohu tohto verejného návrhu, parafovaná a podpísaná oprávnenou osobou/osobami za poskytovateľa. Zmluva sa považuje za včas doručenú, ak je riadne vyhotovená a doručená na adresu doručenia do 30. novembra 2022 do 12 hod.

**Obálka so zmluvou a prílohami musí byť označená nápisom „NEOTVÁRAŤ–PAAS-AFFILIATE“**

Za účelom priebežného vyhodnocovania záujmu o uzatvorenie zmluvy, poskytovateľ pošle súčasne scan podpísanej a parafovanej zmluvy na kontaktný email: mpa@bratislava.sk.

Doručenie scanu podpísanej zmluvy umožní objednávateľovi bezodkladne potvrdiť poskytovateľovi prijatie návrhu po doručení originálu podpísanej zmluvy (vzhľadom na potrebné personálne zabezpečenie evidencie doručených návrhov zmlúv).

Objednávateľ oznámi poskytovateľovi elektronicky na emailovú adresu uvedenú v zmluve prijatie jeho návrhu bezodkladne po tom, ako mu bola doručená podpísaná zmluva, najneskôr však do dvoch pracovných dní od doručenia zmluvy.

Po zaevidovaní doručenej zmluvy, jej podpísaní zo strany objednávateľa a zverejnení v registri, objednávateľ doručí príslušný počet vyhotovení uzatvorenej zmluvy poskytovateľovi.

V prípade, ak pri vyhodnocovaní riadneho a včasného doručenia zmluvy objednávateľ zistí skutočnosti, pre ktoré nie je možné zo strany objednávateľa pristúpiť k podpisu zmluvy, objednávateľ túto skutočnosť oznámi bez zbytočného odkladu poskytovateľovi na kontaktný email uvedený v zmluve. Zároveň poskytovateľ stráca poradie.

**IV. Kontaktné údaje a spôsob komunikácie**

Informácie týkajúce sa tohto verejného návrhu môžu poskytovatelia získať v pracovné dni v čase od 9:00 do 17:00 hod na e-mailovej adrese: mpa@bratislava.sk. Na žiadosti o informácie týkajúce sa tohto verejného návrhu zasielané elektronickou formou na email: mpa@bratislava.sk bude odpovedané bezodkladne tak, aby sa nezmaril účel tohto verejného návrhu.

**V. Zmena alebo zrušenie**

Objednávateľ je oprávnený tento verejný návrh zmeniť alebo odvolať spôsobom akým bol zverejnený.

**Prílohy**

1. Zmluva o spolupráci
2. Prílohy Zmluvy č. 1-3